CELEX: 32021D1360
Language: fi
Date: 2021-06-30 00:00:00
Title: Komission päätös (EU) 2021/1360, annettu 30 päivänä kesäkuuta 2021, luvan antamisesta Alankomaille pidentää tiettyjä Euroopan parlamentin ja neuvoston asetuksen (EU) 2021/267 2 ja 3 artiklassa määritettyjä ajanjaksoja (tiedoksiannettu numerolla C(2021) 4640) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/14
               
            
         KOMISSION PÄÄTÖS (EU) 2021/1360,
         annettu 30 päivänä kesäkuuta 2021,
         luvan antamisesta Alankomaille pidentää tiettyjä Euroopan parlamentin ja neuvoston asetuksen (EU) 2021/267 2 ja 3 artiklassa määritettyjä ajanjaksoja
         
            
               (tiedoksiannettu numerolla C(2021) 4640)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 2 artiklan 8 kohdan sekä 3 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 2 artiklan 1 kohdassa pidennetään ammattitaitoa osoittavan todistuksen (CAP) haltijan jatkokoulutuksen suorittamiselle asetettuja määräaikoja, jotka olisivat muutoin päättyneet tai muutoin päättyisivät 1 päivän syyskuuta 2020 ja 30 päivän kesäkuuta 2021 välisenä aikana. Saman asetuksen 2 artiklan 3 kohdassa pidennetään vastaavan yhdenmukaistetun unionin koodin 95 merkinnän voimassaoloaikaa.
                  
               
                     (2)
                  
                  
                     Asetuksen (EU) 2021/267 3 artiklan 1 kohdassa pidennetään sellaisten ajokorttien voimassaoloaikaa, joiden voimassaoloaika olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (3)
                  
                  
                     Alankomaat esitti 25 päivänä toukokuuta 2021 päivätyllä kirjeellä perustellun pyynnön saada pidentää tiettyjä asetuksen (EU) 2021/267 2 ja 3 artiklassa määritettyjä ajanjaksoja. Alankomaat toimitti pyyntönsä tueksi lisätietoja 7 päivänä kesäkuuta 2021.
                  
               
                     (4)
                  
                  
                     Alankomaat pyytää perustellulla pyynnöllään lupaa pidentää asetuksen (EU) 2021/267 2 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa neljällä kuukaudella mainitun säännöksen ja 2 artiklan 3 kohdan soveltamiseksi sekä lupaa pidentää mainitun asetuksen 3 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa neljällä kuukaudella.
                  
               
                     (5)
                  
                  
                     Alankomaiden toimittamien tietojen mukaan jatkokoulutuksen suorittaminen, siitä todistuksen antaminen ja yhdenmukaistetun unionin koodin 95 merkintä ei todennäköisesti ole käytännössä mahdollista pidempään kuin 30 päivään kesäkuuta 2021 niiden toimenpiteiden vuoksi, joita se on toteuttanut covid-19:n leviämisen estämiseksi tai rajoittamiseksi.
                  
               
                     (6)
                  
                  
                     Alankomaiden mukaan jatkokoulutus oli tällaisten toimenpiteiden vuoksi keskeytettävä 15 päivän joulukuuta 2020 ja 16 päivän maaliskuuta 2021 väliseksi ajaksi. Vaikka jatkokoulutus on sittemmin käynnistynyt uudelleen, kaikkien on kuitenkin pidettävä aina 1,5 metrin turvaväli toisiinsa. Yksityisyritykset ovat panneet nämä toimenpiteet täytäntöön yhteisellä käytännöllä.
                  
               
                     (7)
                  
                  
                     Näiden toimenpiteiden merkittävin vaikutus on se, että koulutusryhmien on nyt oltava paljon pienempiä kuin normaalitilanteissa. Jatkokoulutuksessa merkittävällä sijalla on pakollinen käytännön koulutus, jota voidaan nyt antaa vain pienryhmille. Alankomaiden toimittamien tietojen mukaan tämä seikka vähentää merkittävästi kyseisen jäsenvaltion koulutuskapasiteettia, minkä vuoksi monien kuorma-autonkuljettajien jatkokoulutusta ei voida suorittaa ajoissa.
                  
               
                     (8)
                  
                  
                     Alankomaiden mukaan yksityisyritysten on sovellettava tätä yhteistä käytäntöä tulevina kuukausina, mikä tarkoittaa sitä, että markkinoiden käytettävissä oleva koulutuskapasiteetti on edelleen merkittävästi rajoitettu lähitulevaisuudessa.
                  
               
                     (9)
                  
                  
                     Useimpien kyseisen jäsenvaltion kuorma-autonkuljettajien on Alankomaiden toimittamien tietojen mukaan uusittava ammattipätevyystodistuksensa ennen vuoden 2021 loppua. Koulutuksen rekisteröinnistä vastaavan Alankomaiden viranomaisen (CBR (2)) toimittamien tietojen perusteella 150 000 kuljettajan on vielä osallistuttava keskimäärin kahteen seitsemän tunnin kurssiin vuonna 2021, mikä tarkoittaa, että kuorma-autonkuljettajien on vuoden loppuun mennessä suoritettava yhteensä 300 000 kurssia kyseisessä jäsenvaltiossa.
                  
               
                     (10)
                  
                  
                     Alankomaiden toimittamien tietojen perusteella huomattavalla määrällä linja-autonkuljettajia oli lisäksi keväällä 2020 toteutettujen sulkutoimien vuoksi huomattavia vaikeuksia saattaa koulutuksensa loppuun ennen 10 päivää syyskuuta 2020. Näiden linja-autonkuljettajien ammattipätevyystodistusten voimassaoloa pidennettiin Euroopan parlamentin ja neuvoston asetuksen (EU) 2020/698 (3) perusteella, mistä syystä linja-autonkuljettajilla on nyt noin 350 000 kurssia suoritettavana hyvin lyhyessä ajassa.
                  
               
                     (11)
                  
                  
                     Alankomaiden toimittamien tietojen mukaan kaikkien jatkokoulutusten järjestäminen lienee hyvin vaikeaa. Covid-19-tartuntojen määrä on edelleen suuri Alankomaissa, eikä useimpia ammattikuljettajista ole vielä rokotettu. Kyseisen jäsenvaltion toimittamien tietojen perusteella tämä tarkoittaa sitä, että tämän ihmisryhmän keskuudessa tai heidän kanssaan läheisissä yhteyksissä olevilla esiintyy edelleen tartuntoja, jotka pakottavat heidät sairauslomalle tai karanteeniin. Tämä merkitsee paitsi sitä, että heidän tilalleen tarvitaan sijaisia, myös sitä, että heillä on vähemmän aikaa jatkokoulutukseen. Aiemmat kokemukset osoittavat myös, että kouluttajat joutuvat peruuttamaan useita koulutuspäiviä, mikä ei johdu pelkästään kuljettajien odottamattomien peruutusten suuresta määrästä vaan myös siitä, että kouluttajatkin saavat tartuntoja ja joutuvat karanteeniin.
                  
               
                     (12)
                  
                  
                     Alankomaiden mukaan kyseinen jäsenvaltio valmistelee parhaillaan järjestelmää, joka mahdollistaa ammattipätevyystodistusta varten annettavan yritysten sisäisen jatkokoulutuksen, jonka ansiosta kuljettajat voivat osallistua koulutukseen sovittujen ”työkupliensa” puitteissa. Näiden kouluttajien tarvittavan hyväksynnän odotetaan kuitenkin alkavan vasta 1 päivänä heinäkuuta. Tämän jälkeen monien kouluttajien ja kuljettajien odotetaan olevan kesälomilla, koska lomat ovat yleensä sidoksissa kyseisen jäsenvaltion koulujen lomiin.
                  
               
                     (13)
                  
                  
                     Alankomaiden toimittamien tietojen mukaan ajokorttien uusiminen on todennäköisesti käytännössä mahdotonta pidempään kuin 30 päivään kesäkuuta 2021 maassa covid-19:n leviämisen estämiseksi tai rajoittamiseksi toteutettujen toimenpiteiden vuoksi.
                  
               
                     (14)
                  
                  
                     Alankomaiden toimittamien tietojen perusteella ammattipätevyystodistukset lisätään kyseisessä jäsenvaltiossa ajokorttiin. Useimmilla kuorma-autonkuljettajilla, joiden ammattipätevyystodistusten voimassaolo päättyisi 10 päivänä syyskuuta 2021, myös ajokortin voimassaolo päättyisi näin ollen samana päivänä.
                  
               
                     (15)
                  
                  
                     Alankomaiden mukaan ajokorttien voimassaoloajan pidentäminen on tarpeen erityisesti niiden henkilöiden osalta, jotka tarvitsevat erikoislääkärin lausunnon ajokorttinsa uusimiseksi. Kyseisen jäsenvaltion toimittamien tietojen perusteella Alankomaiden kansallinen tutkintaviranomainen odottaa edelleen lääkäreiden tai asiantuntijoiden lääkärinlausuntoja 61 687 tapauksesta. Tämä johtuu siitä, ettei merkittävä määrä kuljettajia pysty edelleenkään saamaan lääkärinaikaa ajoissa covid-19-pandemian terveydenhuoltojärjestelmälle aiheuttaman paineen johdosta.
                  
               
                     (16)
                  
                  
                     Alankomaiden toimittamien tietojen mukaan positiivisten testitulosten ja sairaalahoitoon joutuvien määrä on laskenut kyseisessä jäsenvaltiossa, ja rokotusnopeus seuraa edelleen Euroopan keskiarvoa. Alankomaiden yleistä covid-19-tilannetta pidetään kuitenkin edelleen huolestuttavana, sillä tällä hetkellä Alankomaiden 25 alueesta 23 on luokiteltu riskitasolle ”erittäin vakava”, joka on korkein taso. Kaksi muuta aluetta on luokiteltu alemmalle tasolle, joka on ”vakava”. Terveydenhuoltojärjestelmään kohdistuva paine on näin ollen edelleen erittäin suuri. Tästä syystä covid-19:n leviämisen estämiseksi tai rajoittamiseksi toteutetut toimenpiteet pysyvät todennäköisesti voimassa useita kuukausia.
                  
               
                     (17)
                  
                  
                     Alankomaiden arvioiden mukaan pidennyksenä pyydettävä neljän kuukauden ajanjakso on tarpeen, jotta ammattikuljettajat voivat suorittaa kertauskurssinsa sovellettavien määräaikojen puitteissa ja jotta suma saataisiin käsiteltyä, ettei kuljetusalalla aiheutuisi suuria häiriöitä.
                  
               
                     (18)
                  
                  
                     Alankomaiden toimittamien tietojen mukaan kyseessä olevista kuljettajista useimpien on ainoastaan suoritettava loppuun jo aloittamansa kurssit. Pyydetyt pidennykset eivät siten aiheuttane suhteettomia riskejä liikenteen turvallisuudelle ja turvaamiselle.
                  
               
                     (19)
                  
                  
                     Alankomaille olisi sen vuoksi annettava lupa pidentää asetuksen (EU) 2021/267 2 artiklan 1 kohdassa määritettyjä 1 päivän syyskuuta 2020 ja 30 päivän kesäkuuta 2021 välisiä ajanjaksoja neljällä kuukaudella mainitun säännöksen sekä 2 artiklan 3 kohdan ja 3 artiklan 1 kohdan soveltamiseksi.
                  
               
                     (20)
                  
                  
                     Alankomaat on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Alankomaille annetaan lupa pidentää asetuksen 2021/267 2 artiklan 1 ja 3 kohdassa sekä 3 artiklan 1 kohdassa määritettyjä ajanjaksoja seuraavasti:
            
                        a)
                     
                     
                        neljän kuukauden mittainen pidennys asetuksen (EU) 2021/267 2 artiklan 1 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon mainitun asetuksen 2 artiklan 1 ja 3 kohdan soveltamiseksi; sekä
                     
                  
                        b)
                     
                     
                        neljän kuukauden mittainen pidennys mainitun asetuksen 3 artiklan 1 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon.
                     
                  
         
            2 artikla
            Tämä päätös on osoitettu Alankomaiden kuningaskunnalle.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.
         
            (2)  Centraal Bureau Rijvaardigheidsbewijzen.
         
            (3)  Euroopan parlamentin ja neuvoston asetus (EU) 2020/698, annettu 25 päivänä toukokuuta 2020, covid-19:n leviämisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä sekä tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla (EUVL L 165, 27.5.2020, s. 10).